Ung mand fra Risskov har stjålet polermiddel, motorcykler, designermøbler og cykler for 667.000 kroner. Han erkender delvist tyverierne.

Annonce

Østjyllands Politi fik gevinst, da de i sidste uge undersøgte en adresse i Risskov efter et tip. En 19-årig stortyv lå inde med tyvekoster for ikke færre end 667.000 kroner.

Østjyllands Politi havde fået rettens tilladelse til at ransage mandens adresse samt et tilhørende autoværksted og en lejet garage i Aarhus Nord.

Tippet gik på, at den 19-årige skulle være i besiddelse af koster fra flere indbrud. På bopælen og i værkstedet blev der fundet polermaskiner og bilplejeprodukter som stammede fra et indbrud i Skive, hvor der blev stjålet for cirka 210.000 kroner.

Efterfølgende kørte politiet ud til den lejede garage i Aarhus Nord, hvor der blev fundet: To motorcykler, stjålet i henholdsvis Tilst og Hadsten, en ikke indregisteret ATV, stjålet fra en virksomhed i Farsø, hvor den, efter indbrud på stedet, blev kørt ud gennem forretningsruden, fire cykelstel samt et sæt hjul stjålet ved indbrud i Vejle, et cykelstel samt et sæt hjul stjålet ved indbrud i kælderrum i Aarhus, seks Arne Jacobsen spisebordsstole, model »Myren«, stjålet ved indbrud i kælderrum i Aarhus, to PH lamper og en PK 22 lænestol i sort læder, som politiet endnu ikke har fundet ud af, hvor er stjålet fra.

Den 19-årige har delvist erkendt indbrud/hæleri til en samlet værdi af 667.000 kroner, og der venter ham nu et klækkeligt erstatningskrav. Alle tyvekoster med kendt gerningssted er nu bragt tilbage til deres rette ejermand.